WB vir vroue straks weens C-19 uitgestel | Netwerk24
WB vir vroue straks weens C-19 uitgestel
03 Maart 2021 06:55
Jacques Nienaber, afrigter van die Springbokke, verduidelik in 'n oefensessie vroeg in Februarie in Stellenbosch aan 'n paar vrouespelers wat hy van hulle verwag. Foto: Gallo Images
Wêreldrugby het in 'n verklaring bekend gemaak dat hy die voorstel gemaak het en sal aanbeveel dat die toernooi, wat tussen 18 September en 16 Oktober beslis moet word, eerder tot 2022 uitgestel word.
Die raad van die Wêreldbeker-toernooi en die uitvoerende komitee van Wêreldrugby, wat onderskeidelik op 8 en 9 Maart sal vergader, sal die aanbeveling oorweeg.
Luidens 'n verklaring van Wêreldrugby is die aanbevelings gegrond op onder meer die onsekerhede wat heers rondom Covid-19 – wat ook beteken dat die spanne nie ten volle vir die toernooi kan voorberei nie.
"Wêreldrugby kan spanne, Nieu-Seelanders en die internasionale rugbygemeenskap verseker dat die aanbeveling om die toernooi uit te stel sal help om te verseker dat die Wêreldbeker vir spelers, ondersteuners en die rugbyfamilie iets sal wees om te onthou."
Ter plaatse is 'n oefengroep van die Springbok-vrouespan reeds sedert Januarie in Stellenbosch ter voorbereiding vir die toernooi aan die sweet.
In 'n poging om die Bok-vroue so goed moontlik vir die toernooi voor te berei, het die Suid-Afrikaanse Rugbyunie in die laaste weke grofgeskut nadergetrek om die span met sy voorbereiding te help.
Afrigters soos die Springbok-breier, Jacques Nienaber, en die agterlynafrigter van die nasionale manspan, Mzwandile Stick, het gaan insette lewer.
Suid-Afrika bevind hom in dieselfde groep as Engeland, Frankryk en Fidji vir die toernooi in die land van die Silwer Varing.
Intussen het die Nieu-Seelandse regering aangedui dat hy steeds toegewyd is om gasheer vir die toernooi te wees, selfs al word dit eers in 2022 beslis, berig Reuters.
Sedert die eerste Wêreldbeker-toernooi vir vroue in 1991 beslis is, was die Kiwi's die span wat die meeste sukses behaal het. Hulle het die toernooi vyf keer gewen. – Sportredaksie